ଅଚ୍ୟୁତାନନ୍ଦ ପଦାବଳୀ/ଆରେ ଭଜ ମନ
<center>

ଆରେ ଭଜ ମନ
ଭଜି ପାରିଲେ ପାଇବୁ ଦରଶନ ।

ଚିତା ସଳଖରେ ଧୂନି ଘର
ଧବଳ ଚିତ୍ତକୁ ଲଏ କର 
ଧାଉଂଅଛି ଜୀବ ପରମ ସାଙ୍ଗରେ 
ଧପା ଦେଉଅଛି ନିରନ୍ତର ।

ତ୍ରିବେଣୀ ବହୁଛି ତିନିଧାର
ବହନ୍ତା ନଇକୁ ଥଏ କର 
ବଙ୍କୁନାଳେ ପାଣି ଉଠିବ ଉଜାଣି
ବୁଡି ଯିବ ତୋର ହଂସାଘର ।

ତ୍ରିବେଣି ନଇ ପଛିମେ ଯାଇଂ
ତ୍ରିକୂଟ ସନ୍ଧିରେ ଅଛି ଅହି 
ସେହି ଅହିବର ଶବଦ ଘାତର 
ପଶି ନ ପାରନ୍ତି ତହିଂ କେହି ।

ଦେଉଳ ଭିତରେ ଦେଖ ଠୁଳ 
ଦେବତା ହୋଅନ୍ତି ହଳହଳ
ଦେଉଳେ ପଶିଲେ ଦ୍ରଶନ ପାଇବୁ
ମୋଖ୍ୟ ହୋଇଯିବ ପିଣ୍ଡ ତୋର ।

କହଇ ଅଚ୍ୟୁତ ବ୍ରହ୍ମଗ୍ୟାଂନ
ପ୍ରଭୁ ପାଦପଦ୍ମେ ଦେଇ ମନ 
କରୁଅଛି ସଦା ଏହି ନିବେଦନ 
ଉଧର ମୋତେ ଜଗୁ ଜୀବନ ।

ପାଦଟୀକା